Houm Church

Houm Church -seurakunta on vuonna 2014 perustettu, Seinäjoella ja Tampereella sekä digitaalisesti toimiva kristillinen seurakunta. Houm Church pyrkii seurakuntakulttuurin uudistamiseen sekä ja ihmisläheiseen toimintaan. Seurakunnan johtava pastori on Niklas Niemelä, joka perusti seurakunnan yhdessä Tanja Niemelän ja Johannes Saranpään kanssa sekä vapaaehtoisjoukon tukemana. Seurakunnan ensimmäinen tilaisuus järjestettiin tammikuussa 2015. Seurakunnan tapahtumien osallistujat ovat pääosin nuoria aikuisia.

Historia 

Houm Church -seurakunta perustettiin syksyllä 2014 Niklas Niemelän ja Johannes Saranpään toimesta suuren vapaaehtoisjoukon tukemana. Uuden seurakunnan perustamisen taustalla oli nuorten aikuisten tavoittaminen. Erityisesti perustajat kiinnittivät huomiota tyyliin, rakenteisiin ja tapoihin tehdä asioita.

Houmin ensimmäinen tilaisuus järjestettiin tammikuussa 2015 Seinäjoen kampustalon Seinäjoki-salissa. Seurakunnan perustaminen herätti laajaa mielenkiintoa myös paikallismedia Yle Pohjanmaassa ja Ilkassa. Seurakunnan avajaistilaisuuteen osallistui yli 600 ihmistä. Maaliskuussa 2015 seurakunta vuokrasi Vanhaksi takomoksi nimetyn tilan, joka remontoitiin seurakunnan tilaksi. Kiinnostus seurakuntaa kohtaan heräsi jopa siinä määrin, että seurakuntaa esiteltiin Ylen ajankohtaisohjelmassa.

Vuonna 2018 seurakunta ilmoitti toimintansa laajentumisesta Tampereelle ja seuraavana vuonna se saneerasi itselleen uudet tilat Seinäjoen Itikanmäeltä. Seurakunta toteutti rakennukseen n. 300 neliön tapahtumasalin, isot aula- ja kokoustilat sekä studion. Vuonna 2022 Houm käynnisti yhteistyössä Fila Church Helsingin kanssa Life School -projektin, jonka tarkoituksena on ennaltaehkäistä nuorten mielenterveysongelmia.

Toiminta 

Houm Church -seurakunta toimii Seinäjoella ja Tampereella. Seurakunnan tilaisuuksiin osallistuu säännöllisesti noin 200 ihmistä molemmilla paikkakunnilla. Seurakunta on ilmoittanut tavoitteekseen laajentumisen kasvukeskuksiin ja yliopistokaupunkeihin sekä seurakuntakäsityksen laajentamisen. Seurakunta on pitänyt arvoinaan perhettä, kotia ja sanomaa ja sen julistus perustuu yksinkertaiseen sanomaan. Alkujaan seurakunta toimi yhdistyspohjalta, mutta on rekisteröity yhdyskuntamuotoon vuonna 2017. 

Seurakunnan toiminta on organisoitu vapaaehtoistiimien kautta, joista jokaisella on oma johtajansa. Houmin tilaisuudet ovat erottuneet seurakuntakentässä viimeistellyllä ja trendikkäällä tyylillä. Seurakunnassa on myös huomioitu vieraanvaraisuus. Jussi Sohlbergin mukaan Houm Church edustaa protestanttista herätyskristillisyyttä. Niklas Niemelä on perustellut riippumattomuutta kirkkokunnista uusien ihmisten tavoittamisella.

Musiikki: Houm Worship & Houm X 
Seurakunnan musiikista on vastannut Houm Worship ja Houm X -nimillä tunnettu kollektiivi. Houm Worship on julkaissut vuonna 2017 albumin nimeltä Horjumaton sekä Joulu Ensimmäinen -singlen. Nimellä Houm X kollektiivi julkaisi vuonna 2019 EP:n nimeltä ELOSSA.

Houm Conference 
Vuodesta 2017 lähtien seurakunta on järjestänyt seurakuntia yhteen kokoavan tulevaisuuskonferenssin, jonka tarkoituksena on rakentaa uutta seurakuntakulttuuria. Konferenssi on järjestetty vuosittain helmi-maaliskuun vaihteessa Seinäjoen Rytmikorjaamolla. Vuonna 2017 konferenssin pääpuhujana oli Kööpenhaminan Hillsong-kirkon pastori Thomas Hansen. Vuonna 2018 pääpuhujina olivat Hillsong Norjan Steini Håland ja Hillsong New Yorkin Rafael DaSilva. Vuonna 2019 pääpuhujia olivat Hillsong Norjan Andreas Hasseløy ja Hillsong Ruotsin Andreas Nielsen. Vuonna 2020 pääpuhujia olivat Soul Churchin johtavat pastori Jon Norman ja Chantel Norman Norwichista sekä Mosaicin pastori Joe Smith Los Angelesista.

Joulu Ensimmäinen 
Ensimmäisestä toimintavuodestaan lähtien Houm Church on järjestänyt Joulu Ensimmäinen -konsertin. Joulutapahtumassa on muun muassa esitetty uusia sovituksia joululauluista. Ensimmäinen tapahtuma järjestettiin seurakunnan omissa tiloissa Vanhalla takomolla. Vuosina 2016–2018 tapahtuma järjestettiin Seinäjoki-salissa kampustalolla. Vuoden 2019 Remix-tilaisuus järjestettiin seurakunnan uusissa tiloissa Laiturilla. Seurakunta on myös lahjoittanut tapahtumien yhteydessä hyväntekeväisyyteen. Seurakunnan hyväntekeväisyyskohteita ovat olleet mm. Icehearts, Hope ja Lakeuden ruoka-apu ry.

Katso myös 
 Seinäjoen helluntaiseurakunta
 Fila Church Helsinki

Lähteet

Viitteet

Aiheesta muualla 
 
 
 
 

Suomen seurakunnat
Seinäjoen seurakunnat
Tampereen seurakunnat
Evankelioimisliike